|  |  |
| --- | --- |
| Indstilling og motivation  Rebekka Bay | |
| Dato 05. december 2013 | Adjungeret professor indstilling |

**Rebekka Bay**

**Generelt**

Rebekka Bay har sat et tydeligt aftryk på modeverdenen især med hendes udvikling af mærket COS. COS er et selvstændig brand under H&M-koncernen, hvor Rebekka Bay som Creativ Director baseret i London var ansat til at opbygge og fastlægge linjen samt lancere det nye brand. COS har siden lanceringen haft stor succes og gjort Rebekka Bay internationalt kendt. Hun blev fra COS hentet til Bruuns Bazaar, hvis kollektioner og stil blev synligt fornyede gennem Rebekka Bays arbejde. Kort efter kom hun til GAP i New York som Head of Global Design, hvorfra de første kollektioner under hendes ledelse snart kommer på markedet. Rebekka Bay markerer sig som designer med en distinkt, genkendelig og kompromisløs stil og et særligt blik for det rene skandinaviske udtryk på et internationalt niveau.

**Baggrund**

Rebekka Bay er uddannet fra Designskolen Kolding og har siden sin afgang haft et omfattende virke, også i den mere kommercielle del af modebranchen. Her har hun opbygget en betydelig og grundlæggende viden om branchen – både udviklingen af kollektion, trendstudier, forretning og selvstændige freelance opgaver. Rebekka Bay formår at navigere i dette univers med en høj integritet og ramme en nerve i modebilledet og skabe kollektioner, der fornyr virksomheder og samtidig når ud til en bred målgruppe. Før Designskolen studerede Rebekka Bay tilskæring samt tog teoretiske fag indenfor kunst og kultur på universitetet. Hun besidder derfor både grundlæggende viden om både håndværket og teorien – og det er med de forudsætninger hun gik ind i designstudiet. Rebekka Bay arbejder helhedsorienteret, kollektioner står ikke alene, men er en del af en sammenhængende oplevelse af brandet. Derfor arbejdede Rebekka Bay fx i opbygningen af COS også med koncepter for butikkernes indretning, design af tidsskrifter etc. Rebekka Bay efterspørges som oplægsholder både hos private virksomheder og danske og internationale designskoler.

**Motivation for Designskolen Kolding**

Rebekka Bay har en profil, hvor hun med basis i design kombineret med viden om trends, brand- og forretningsforståelse har formået at skabe sig et internationalt navn og komme til tops i de store etablerede globale brands. Designskolen Kolding ønsker at styrke sin faglige profil indenfor mode ved at tilknytte Rebekka Bay som adjungeret professor samt at kreditere Rebekka Bay som tidligere studerende fra Designskolen Kolding og for hendes øvrige tilknytning til skolen som bl.a. forelæser, underviser og censor. Fremadrettet ønsker Designskolen Kolding fortsat at trække på Rebekka Bays kompetencer i forbindelse med dette.

**Indstilling**

Designskolen Kolding indstiller hermed Rebekka Bay til adjungeret professor. Adjungeringen er for en 5-årig periode med mulighed for forlængelse. I forbindelse med tiltrædelsen forventer Designskolen Kolding en tiltrædelsesforelæsning. Alle øvrige aktiviteter aftales mellem den adjungerede professor og Designskolen Kolding. Adjungeringen træder i kraft pr. 1. januar 2014.

Indstillingen er godkendt af bedømmelsesudvalget med følgende kommentarer:

København den

Anne-Louise Sommer Anders Brix Tore Kristensen

Adjungeret prof. SDU Prof. KADK Prof. CBS